Në kerkim të menyrave të reja për të kursyer energji
Një mënyrë kursimi që po fiton popullaritet ne Amerikë është java me katër ditë pune
Punonjësit e bashkisë së Birmingamit nuk përfituan këtë vit rritjen e zakonshme të pagave prej 4 % që jepet si kompensim për rritjen e kostos së jetesës. Në vend të kësaj, ata morën diçka që pothuajse çdo njeri mendon se është më e mirë; katër ditë në javë punë. Kjo praktikë e re filloi të zbatohej në 1 korrik, dhe Karolin Tërnër, e cila ka 8 vjet që punon në bashki, thotë se ka filluar të shohë përmirësime në zyrën e saj. Shumica e bizneseve në Amerikë punojnë 8 orë në ditë, 5 ditë në javë. Por ideja për një ditë më të gjatë dhe një javë më të shkurtër pune për të kursyer karburant dhe para është duke fituar popullaritet në zyrat e pushteteve lokale dhe atyre shtetërore në të gjithë vendin. Në shtetin Uiskonsin, punëtorët e rrugëve po punojnë më pak ditë, 80% e punonjësve në qeverinë e shtetit Utah do të fillojnë muajin e ardhshëm orarin me 4 ditë dhe ligjvënësit në shtetet Alaskë, Arkansa, Aidaho dhe Nju Meksiko janë duke parë mundësinë për kalimin e punonjësve qeveritarë në javën me 4 ditë pune. Megjithatë, zyrat e bashkisë së Birmingamit do të qëndrojnë të hapura gjatë gjithë javës, dhe jo siç ndodh në qytetin Avondeill, të shtetit të Arizonës që ka të njëjtin orar, ku tani zyrat janë të mbyllura të premten. Deborah Vance, kryekëshilltare e kryetarit të bashkisë, thotë se pjesëmarrja në planin me 4 ditë është sipas dëshirës dhe shumica e departamenteve, me përjashtim të policisë dhe zjarrfikësve, kanë vendosur të ndryshojnë oraret. Për zonjën Carolyn Turner, dy orë më shumë punë në ditë do të thotë që të zgjasësh orët e shërbimit para dhe pas orarit zyrtar dhe kjo nuk e bezdis atë kur mendon se do të ketë një ditë më shumë pushim. Ndërkohë, java e shkurtër e punës ndihmon punonjësit e bashkisë të kursejnë benzinë, por sipas zonjës Vance, kjo ka një ndikim më të madh në qeverinë lokale, i kursen qytetarëve dyfishin, pasi me taksat e mbledhura prej tyre paguhen lëndët djegëse të shpenzuara për nevojat e qytetit. Kursimet parashikohen të arrijnë në 1 milion dollarë, por zonja Vance thotë se ka dhe përfitime për mjedisin, pasi në qytete si Birmingami që nuk ka transport publik, sa më shumë makina të mos qarkullojnë, aq më pak gazra çlirohen, aq më mirë është për të gjithë zonën. Kryetari i Bashkisë, Larry Langford, thotë se kjo ka përfitime sociale, veçanërisht në qytet si Birmingami, i cili përballet me kriminalitet të lartë. Sektorë të tjerë të ekonomisë, si sektori privat, gjithashtu kanë parë përfitime nga java me 4 ditë punë. Sipas një vëzhgimi të Shoqatës së Menaxhimit të Krahut të Punës, 1/4 e bizneseve në Amerikës janë duke ofruar orare fleksibël për punëtorët për të zbutur koston e karburantit. //kh//